text: 
   -  Jeg elsker dig, udbrød hun impulsivt, lagde armene om hans hals 
  og kyssede ham heftigt. Så lo hun.  -  Men pas nu på, at du ikke 
  får for meget at drikke i aften !
  
  Valter sad i det lille hummer, som han kaldte sit værelse, og 
  spekulerede på, om han skulle gå i seng eller hellere liste ned i 
  beværtningen, da det bankede på døren. Det var hans værtinde.
  
   -  Der er telefon til Dem, sagde hun surt. Han gik med hende ind 
  og nidstirrede hende, til hun med et lydeligt snøft gik ud i 
  køkkenet. Så tog han røret.
  
   -  Valter Johnsen.
  
   -  Ja, det er mig.
  
   -  Åh, er det dig? Valter lo smørret.  -  Hvad vil du?
  
   -  Vi må mødes i aften. Jeg må tale med dig.
  
   -  Gerne. Hvor henne?
  
   -  Henne på jernbanebroen, du ved. Ved hjørnet af skoven.
  
   -  Det var sgu da et sært sted at mødes.
  
  
  
  